Bulls sorg vir weerligstraal-drieë op LoftusDavid Kriel het ’n barshou teen die Ospreys gespeel. Foto: GB Jordaan. ŉ Storm in die aanloop tot die wedstryd tussen die Bulls en die Ospreys het dinge met ŉ halfuur in Pretoria vertraag. Maar toe die aksie eers begin het, was daar gŉ keer aan die tuisspan (veral in die eerste helfte) nie en hulle het sewe drieë gedruk om hul Walliese teenstanders met 43–26 te oordonder. Die Bulls-voorspelers het gesorg dat die besoekers harde bene in die vaste fasette kou, terwyl die agterlyn vir ŉ paar vloeiende, kwiksilwer-bewegings gesorg het. David Kriel het ŉ barshou vanuit sy posisie as regtervleuel gespeel en hy is met twee drieë beloon. Terselfdertyd het een van sy goeie duikslae nie net ŉ Ospreys-drie in die kiem gesmoor nie, maar dit was ook ŉ klinkklare bewys dat dié Bulls-groep nie sommer ophou speel nie. ⚠️ ???? Please be advised that (due to lightning & storm notifications received) the tournament office, Vodacom Bulls and @ospreys have all agreed to delay the start of the match (initially scheduled for 15h00) by 30mins.@Vodacom #URC #TrueToTheBlue pic.twitter.com/KMieW4MiUA — Official Blue Bulls (@BlueBullsRugby) November 26, 2022 Dan het die vlugvoetige Wandisile Simelane oudergewoonte vir hoofbrekens met sy teenaanvalle gesorg, terwyl Elrigh Louw se stormlopies beslis vir ŉ paar seer lywe sorg. Foto: GB Jordaan. Die Springbok-losvoorspeler is so te sê onlakbaar en dit het elke keer twee of meer Ospreys-verdedigers geverg om hom plat te trek. Hoewel dit ŉ baie goeie Bulls-vertoning was, was dit beslis nie foutloos nie. Chris Smith en selfs Morné Steyn het soms met hul stelskopwerk gesukkel en die hanteerwerk het die span hier en daar in die steek gelaat. Maar vandag is daar baie meer glimlagte as fronse langs die braaivleisvure in Pretoria. Ruan Nortjé se kapteinskap-era het immers op ’n wennoot begin. Bulls: Drieë: David Kriel (2), Nizaam Carr, WJ Steenkamp, Elrigh Louw, Ruan Nortjé en Zak Burger. Doelskoppe: Chris Smith (3) en Morné Steyn. Ospreys: Drieë: Jack Walsh, Tiaan Thomas-Wheeler, Keiran Williams en Rhys Henry. Doelskoppe: Walsh (3).